JKN วิ่ง 6% สวน SET รูดหนัก! เชื่อซื้อหุ้น “New 18” หนุนเรตติ้งกระฉูด-ดันกำไรโต
JKN วิ่ง 6% สวน SET รูดหนัก! เชื่อซื้อหุ้น "New 18" หนุนเรตติ้งกระฉูด-ดันกำไรโต
JKN วิ่ง 6% สวน SET รูดหนัก! เชื่อซื้อหุ้น "New 18" หนุนเรตติ้งกระฉูด-ดันกำไรโต
12 เม.ย. 2564

ผู้สื่อข่าวรายงานว่า ราคาหุ้นบริษัท เจเคเอ็น โกลบอล มีเดีย จำกัด (มหาชน) หรือ JKN วันที่ (12 เม.ย.2564) ล่าสุด ณ เวลา 10.40 อยู่ที่ระดับ 11 บาท ปรับตัวขึ้น 0.60 บาท หรือ 5.77% ด้วยมูลค่าการซื้อขาย 123.03 ล้านบาท

ทั้งนี้ ราคาหุ้นปรับตัวขึ้นอย่างมีนัยสำคัญหลังจากได้ลงนามซื้อหุ้นสามัญทั้งหมดของบริษัท ดีเอ็น บรอดคาสท์ จำกัด (DN) ผู้ประกอบทีวีดิจิทัลช่อง New 18 เมื่อ 9 เม.ย.ที่ผ่านมา จากกลุ่มเหตระกูล ทั้งหมดจำนวน 50 ล้านหุ้น (100%) มูลค่า 5 ล้านบาท และรับโอนสิทธิเรียกร้องในการรับชำระคืนเงินกู้และดอกเบี้ยจากบริษัท สร้างกิจรุ่ง จำกัด (ที่มีนางประภา (เจ๊แดง) เป็นหนึ่งในผู้ถือหุ้น DN ถือหุ้นสัดส่วน 99.99%) เป็นเจ้าหนี้ DN รวมมูลค่า 2,382 ล้านบาท
โดย JKN ต้องชำระค่าตอบแทนการรับโอนสิทธิเรียกร้องดังกล่าว 1,055 ล้านบาท ให้แก่เจ้าหนี้ของ DN รวมมูลค่าการลงทุนทั้งสิ้นประมาณ 1,060 ล้านบาท สำหรับการเข้าลงทุนของบริษัทครั้งนี้ บริษัทคาดว่าการชำระค่าตอบแทนการเข้าลงทุนจะไม่ส่งผลกระทบต่อสภาพคล่องและเงินทุนหมุนเวียนของบริษัท
ด้าน บล.เคทีบีเอสที มีมุมมองเป็นบวกต่อการรุกธุรกิจ Commerce และมีมุมมองเป็นบวกจากประเด็นข้างต้น ทั้งนี้หาก JKN ปรับช่อง New18 เป็น JKN 18 แล้วจะช่วยให้เรตติ้งปรับตัวดีขึ้น เนื่องจากคอนเทนต์ที่เพิ่มขึ้นจาก JKN  และ JKN CNBC
นอกจากนี้ ยังช่วยเพิ่มช่องทางการขายสินค้าให้บริษัทฯ ทั้งกลุ่มธุรกิจสินค้า (Commerce) ปัจจุบันซึ่งมีสินค้าที่เกี่ยวกับสุขภาพ ความงาม เครื่องดื่ม ซึ่งรายได้อยู่ที่ 10-15 ล้านบาทต่อเดือน และสินค้าด้านผลิตภัณฑ์ผสมกัญชง คาดว่าจะเริ่มรับรู้รายได้ในไตรมาส 4/64
อย่างไรก็ตาม ยังไม่ได้รวมรายได้จากการขายสินค้ากัญชง และสินค้าที่ขายทางช่อง JKN 18 ในประมาณการ สำหรับดีล JKN 18 เบื้องต้น ประเมินกำไรสุทธิปี 2564 ที่เพิ่มขึ้นจากดีลนี้อยู่ที่ 45 ล้านบาท เริ่มตั้งแต่ เม.ย. 2564 และปี 2565 อยู่ที่ 216 ล้านบาท
โดยยังคงประมาณการกำไรสุทธิปี 2564 ที่ 375 ล้านบาท (+20% จากช่วงเดียวกันเมื่อปีก่อน) บนสมมติฐาน 1) รายได้ค่าลิขสิทธิ์ขยายตัว 12% จากช่วงเดียวกันเมื่อปีก่อน โดยรายได้จากในประเทศเพิ่มขึ้น +7% จากช่วงเดียวกันเมื่อปีก่อน, รายได้ต่างประเทศขยายตัว +20% จากช่วงเดียวกันเมื่อปีก่อน จากการขายคอนเทนต์ซีรีส์อินเดีย, ฟิลิปปินส์ ไปยัง OTT platform ของต่างประเทศเพิ่มขึ้น,รายได้จากค่าโฆษณาขยายตัว +25% จากช่วงเดียวกันเมื่อปีก่อน และมีรายได้จากการขายสินค้าที่ 150 ล้านบาท (จากปี 2020 ที่มีรายได้เล็กน้อย) 2) GPM ขยายตัวจากช่วงเดียวกันเมื่อปีก่อนอยู่ที่ 46.8%
ทั้งนี้คงคำแนะนำ “ซื้อ” JKN ที่ราคาเป้าหมาย 12.50 บาท อิง PER20 เท่า (ใกล้เคียงค่าเฉลี่ยย้อนหลัง 3 ปี) ปัจจุบัน JKN เทรดอยู่ที่ PER 16.9 เท่า เชื่อมั่นว่ากำไรสุทธิปี 2563-2565 ยังคงเติบโตต่อในระดับสูงที่ +17% CAGR